《卒戍发伊犁东归》
清代·赵钧彤

萋萋塞外草，寒沙无深根。加以牛羊践，重以烈火焚。

一冬久不死，复与春风新。春风自皇都，万里释逋臣。

东向再拜起，欲语声且吞。不知当何为，但有涕泪纷。

上堂交簿书，元戎劳语温。下堂解佩刀，长揖辞官军。

自惟多疚躬，赦宥邀殊恩。所愧犬马齿，十无二三存。

岂复及鞭策，但得长苦辛。生少南山田，死没东海漘。

作者简介：赵钧彤，字絜平，号澹园，莱阳人。乾隆乙未进士，官唐山知县。有《止止轩稿》。